ddrg/super_eurlex huggingface dataset:
KIRJALLINEN KYSYMYS P-1321/02 esittäjä(t): Kathleen Van Brempt (PSE) komissiolle. Yhteisön rahoitustuki kulttuurihankkeille.



Virallinen lehti nro 229 E , 26/09/2002 s. 0203 - 0204



KIRJALLINEN KYSYMYS P-1321/02 esittäjä(t): Kathleen Van Brempt (PSE) komissiolle (29. huhtikuuta 2002) Aihe: Yhteisön rahoitustuki kulttuurihankkeille Antwerpenin kaupungin kulttuuritoiminnan edistämiseksi paikalliset toimijat harkitsevat liikkuvan ja merellisen kulttuurihankkeen käynnistämistä. Hanke koostuu rahtilaivasta, joka aiotaan kunnostaa kulttuuritapahtumien ja erityisesti näyttämötaiteiden esittämiseen soveltuvaksi estradiksi. Hankkeelle on tarkoitus antaa eurooppalainen ulottuvuus antamalla aluksen esitellä kaupungin kulttuuritapahtumia tärkeimmissä eurooppalaisissa satamissa. Voiko komissio kertoa, onko tämäntapaisen hankkeen mahdollista saada yhteisrahoitusta Kulttuuri 2000 -toimintaohjelman varoista? Hankkeen huomattavat sosiaalis-taloudelliset vaikutukset ja sen rajat ylittävän luonteen huomioon ottaen, voiko komissio kertoa myös, voidaanko sille kenties osoittaa yhteisrahoitusta yhteisön muistakin ohjelmista, kuten Interreg-ohjelmasta? Viviane Redingin komission puolesta antama vastaus (28. toukokuuta 2002) Kulttuurihankkeisiin voidaan myöntää yhteisön tukea Kulttuuri 2000 -ohjelmasta, jolla pyritään muun muassa hyödyntämään yhteistä kulttuurialuetta ja takaamaan kulttuurin monimuotoisuuden kunnioittaminen ja edistäminen. Yhteisö tukee kyseisen ohjelman kautta hankkeita, jotka tuottavat todellista eurooppalaista lisäarvoa. Tämä tarkoittaa sitä, että hankkeiden tavoitteissa, menetelmissä ja yhteistyössä ei rajoituta ajamaan paikallisia, alueellisia tai valtakunnallisia etuja vaan pyritään Euroopan laajuisiin tuloksiin. Jotta eurooppalaista lisäarvoa koskeva vaatimus täyttyisi, Kulttuuri 2000 -ohjelmaa koskevissa säännöissä todetaan selvästi, että sen puitteissa myönnettävää yhteisön tukea voidaan myöntää ainoastaan sellaisiin toimiin, joihin osallistuu kulttuurialan organisaatioita vähintään kolmesta ohjelmaan osallistuvasta maasta. Rahoitustuki myönnetään erillisten ehdotuspyyntöjen perusteella. Niissä määritellään hankkeita koskevat yleiset ehdot, tukikelpoisuus- ja hylkäämisperusteet, valintamenettelyt ja -perusteet sekä hakijoihin sovellettavat rahoitus- ja muut sopimusvelvoitteet. Kulttuuri 2000 -ohjelman täytäntöönpanoa vuonna 2003 koskeva ehdotuspyyntö julkaistaneen Euroopan yhteisöjen virallisessa lehdessä vuoden 2002 toisella vuosineljänneksellä. Ehdotuspyyntö asetetaan saataville komission verkkosivustolle osoitteeseen http://europa.eu.int/comm/culture/eac/index_en.html, josta löytyvät kaikki muutkin ohjelmaa koskevat tiedot. Lopuksi komissio toteaa, että kyseinen hanke ei täytä Interreg-ohjelman ehtoja. Ohjelmahan perustettiin alueiden välisen yhteistyön edistämiseksi, ja siinä edellytetään, että hankehakemuksen tekee joukko alueiden tai maiden rajat ylittäviä yhteistyökumppaneita.
KIRJALLINEN KYSYMYS E-1528/02 esittäjä(t): Jorge Hernández Mollar (PPE-DE) komissiolle. Turistiluokkasyndrooman vastaiset toimenpiteet.



Virallinen lehti nro 229 E , 26/09/2002 s. 0218 - 0218



KIRJALLINEN KYSYMYS E-1528/02 esittäjä(t): Jorge Hernández Mollar (PPE-DE) komissiolle (4. kesäkuuta 2002) Aihe: Turistiluokkasyndrooman vastaiset toimenpiteet Lukuisten yhteisön lentokentiltä yli kuuden tunnin lennon jälkeen koneeseen nousseiden yhteisön kansalaisten matka on johtanut keuhkoveritulpan takia lentokoneesta teho-osastolle. Asiantuntijoiden mukaan turistiluokkasyndrooma johtuu lentokoneen kuivan ilman aiheuttamasta kehon vedenhukasta, lentokoneen noususta aiheutuvasta paineen laskusta ja ennen kaikkea siitä, että matkustaja ei pysty liikkumaan. Tämän takia lääkärit suosittelevat lentoyhtiöitä muuttamaan matkustamot tilavammiksi. Voiko komissio vaikuttaa asiaa koskevan lääkärien mielipiteen mukaisesti lentokoneita valmistaviin yrityksiin, jotta koneiden matkustamot rakennettaisiin matkustajille tilavammiksi ja näin vältettäisiin ahtaudesta johtuva turistiluokkasyndrooma? Loyola de Palacion komission puolesta antama vastaus (9. heinäkuuta 2002) Komissio pyytää kunnianarvoisaa jäsentä tutustumaan vastaukseen, jonka komissio antoi herra Evansin esittämään suulliseen kysymykseen H-0442/02 kyselytunnilla parlamentin kesäkuun 2002 istuntojaksolla(1). (1) Kirjallinen vastaus 11.6.2002.
KIRJALLINEN KYSYMYS E-0561/02 esittäjä(t): Glenys Kinnock (PSE) ja Michael Cashman (PSE) neuvostolle. Ihmisoikeudet Algeriassa.



Virallinen lehti nro 229 E , 26/09/2002 s. 0105 - 0105



KIRJALLINEN KYSYMYS E-0561/02 esittäjä(t): Glenys Kinnock (PSE) ja Michael Cashman (PSE) neuvostolle (4. maaliskuuta 2002) Aihe: Ihmisoikeudet Algeriassa Voiko neuvosto ilmoittaa, miten se aikoo varmistaa, että Algerian ihmisoikeustilanteen arviointia sekä arviointia siitä, miten Algeria on noudattanut EU:n ja Algerian uuden assosiaatiosopimuksen ihmisoikeusartiklaa, käsitellään erikseen kaikissa tulevissa sopimuksen puitteissa pidettävissä kokouksissa, erityisesti kaikissa assosiaationeuvoston kokouksissa? Yhteinen vastauskirjallisiin kysymyksiin E-0559/02 ja E-0561/02 (26. kesäkuuta 2002) Poliittisissa vuoropuheluissa noudattamansa vakiintuneen käytännön mukaisesti neuvosto aikoo, niin kauan kuin se on tarpeen, ottaa ihmisoikeuksien kunnioittamista koskevat kysymykset Algerian kanssa käytävän poliittisen vuoropuhelun ja assosiaationeuvoston esityslistalle.
KIRJALLINEN KYSYMYS P-0440/02

esittäjä(t): Neil Parish (PPE-DE) komissiolle

(12. helmikuuta 2002)

Aihe: Puuttuvat yhteisen maatalouspolitiikan varat Ranskassa

On esitetty tietoja, joiden mukaan tilintarkastustuomioistuimen Ranskassa suorittamassa yhteistä maatalouspolitiikkaa koskeneessa virallisessa tarkastuksessa havaittiin salainen ja valvonnan ulkopuolella oleva maataloustukijärjestelmä, joka mahdollistaa väärinkäytökset ja johon liittyy harvoin rangaistuksia silloinkaan, kun väärinkäytöksiä havaitaan. Suuri osa varoista ohjautuu muihin toimiin kuin maatalouteen. Lisäksi on kerrottu, että kolmannes tuista on virheiden tai petosten johdosta liian suuria tai väärän kokoisia ja että vain viidennes kyseisistä summista saadaan perityksi takaisin.

Voiko komissio vahvistaa tarkastuksen tuloksen? Miten komissio voi selittää täysin epäasianmukaisen menettelyn eurooppalaisille veronmaksajille ja miten komissio aikoo korjata tämän räikeästi epäoikeudenmukaisen tilanteen? Miten EU:n yhteisen maatalouspolitiikan varojen suurin vastaanottaja voi käyttää väärin näin suuren osan varoista?

Franz Fischlerin komission puolesta antama vastaus

(20. maaliskuuta 2002)

Myös komissio on tietoinen Ranskan tilintarkastustuomioistuimen maataloustukien hallintoa Ranskassa koskevasta kertomuksesta, johon arvoisa parlamentin jäsen viittaa. Kyseisessä kertomuksessa arvostellaan useita osa-alueita Ranskan hallinnossa. Komissio tarkastelee parhaillaan kertomusta yksityiskohtaisemmin. Arvoisan parlamentin jäsenen esille tuomiin asioihin ei kuitenkaan ole saatu vahvistusta.

Komissio haluaa arvoisan parlamentin jäsenen kiinnittävän huomiota siihen, että komission maatalousmenojen tilintarkastuksesta (aiemmin tilien tarkastuksesta ja hyväksymisestä) vastaava yksikkö on tehnyt vuosien varrella huomattavan monta tarkastuskäyntiä Ranskaan. Lisäksi ranskalainen riippumaton elin CCCOP tarkastaa vuosittain yksityiskohtaisesti Euroopan maatalouden ohjaus- ja tukirahaston (EMOTR) tukiosaston menot Ranskassa, ja tähän sisältyy useiden satojen yksittäisten vaatimusten uudelleenkäsittely.

Näissä tarkastuksissa on vuosien varrella havaittu useita erilaisia ongelmia EMOTR:n tukia koskevassa Ranskan valvontajärjestelmässä, mikä on johtanut tilien tarkastamisen ja hyväksymisen yhteydessä yhteensä 457 miljoonan euroon suuruisiin rahoitusoikaisuihin vuodesta 1994 lähtien.

Komissio käyttää erilaisia julkistettuja kertomuksia osana riskianalyysiaan suunnitellessaan tarkastuskäyntejään jäsenvaltioihin.
KIRJALLINEN KYSYMYS E-0926/02 esittäjä(t): Richard Howitt (PSE) komissiolle. Etnisten vähemmistöjen oikeus saada lisenssejä Saint Luciassa.



Virallinen lehti nro 229 E , 26/09/2002 s. 0160 - 0160



KIRJALLINEN KYSYMYS E-0926/02 esittäjä(t): Richard Howitt (PSE) komissiolle (8. huhtikuuta 2002) Aihe: Etnisten vähemmistöjen oikeus saada lisenssejä Saint Luciassa Eräs vaalipiirini asukas tiedusteli minulta asiaa, joka koski Saint Lucian työväenpuolueen esittämää lupausta sellaisen lisenssijärjestelmän käyttöönottamisesta, jonka mukaan ainoastaan alkuperäisväestöä edustaville toimijoille myönnettäisiin lisenssejä tärkeimpien tytäryritysten hoitamiseen. Katsooko komissio, että jos tällaista politiikkaa noudatettaisiin Euroopan unionissa, se rikkoisi etnisten vähemmistöjen oikeuksia koskevaa yhteisön lainsäädäntöä? Frederik Bolkesteinin komission puolesta antama vastaus (13. kesäkuuta 2002) Komissio huomauttaa, että kirjallinen kysymys on muotoiltu liian hypoteettisesti (arvoisan parlamentin jäsenen kuvailema tilanne on nimittäin syntynyt Saint Lucian saarella eli EU:n alueen ulkopuolella), jotta komissio voisi antaa siihen perustellun ja asianmukaisen vastauksen. Komissio toteaa erityisesti, että kysymyksessä ei mainita seuraavia olennaisia tekijöitä: - Kysymyksessä ei täsmennetä, koskeeko se erityisesti tiettyä jäsenvaltiota. - Kyseisen lisenssien myöntämistä koskevan varauman oikeusperustaa ei mainita, eli ei tiedetä, onko perustana lainsäädäntö tai viranomaiskäytäntö vai yhteisesti sovittu sääntö tai yksityisen toimijan harjoittama toimintatapa. - Asianomaista alaa ei ilmoiteta riittävän yksityiskohtaisesti, joten ei ole mahdollista tietää pelkän tärkeimpiin liitännäistoimiin tehdyn viittauksen perusteella, onko kyseessä yksi tai useampi EY:n perustamissopimuksen mukainen taloustoimi, johon voidaan tarvittaessa soveltaa sisämarkkinoita koskevia periaatteita ja etenkin liikkumisvapauksia koskevia sääntöjä. - Kyseisten tahojen tai henkilöiden aikomustensa perusteiksi esittämiä syitä ei mainita kysymyksessä, joten ei ole mahdollista tietää, onko kyseessä Euroopan yhteisöjen tuomioistuimen oikeuskäytännön mukainen pakottava yleisen edun mukainen syy ja onko aiotun toimenpiteen ja sen mahdollisen kohteen välillä todettavissa syy-seuraussuhde. Näiden tietojen puuttuessa parlamentin jäsenelle joudutaan ilmoittamaan, että komissio ei voi antaa minkäänlaista, edes lyhyttä, arviota tilanteesta eikä yksityiskohtaisempaa vastausta esitettyyn kysymykseen. Sitä varten komissio tarvitsisi täydentävät tiedot edellä esitetyistä eri seikoista.
KIRJALLINEN KYSYMYS E-0883/02 esittäjä(t): Elizabeth Lynne (ELDR) komissiolle. Komission toimet yhteisöjen tuomioistuimen asiassa C-1/00 13. joulukuuta 2001 antaman tuomion johdosta.



Virallinen lehti nro 205 E , 29/08/2002 s. 0232 - 0232



KIRJALLINEN KYSYMYS E-0883/02 esittäjä(t): Elizabeth Lynne (ELDR) komissiolle (3. huhtikuuta 2002) Aihe: Komission toimet yhteisöjen tuomioistuimen asiassa C-1/00 13. joulukuuta 2001 antaman tuomion johdosta Onko komissio ryhtynyt mihinkään toimiin Euroopan yhteisöjen tuomioistuimen 13. joulukuuta 2001 asiassa C-1/00 antaman tuomion perusteella (Euroopan yhteisöjen komissio vastaan Ranskan tasavalta; jäsenyysvelvoitteiden noudattamatta jättäminen brittiläisen naudanlihan tuontikiellon kumoamatta jättäminen)? Ranska jatkaa edelleen laitonta brittiläisen naudanlihan tuontikieltoa. Onko komissio ryhtynyt toimenpiteisiin EY:n perustamissopimuksen 228 artiklan nojalla? Artiklassa annetaan komissiolle oikeus yksilöidä uhkasakko, joka Ranskan olisi suoritettava. David Byrnen komission puolesta antama vastaus (7. toukokuuta 2002) Koska komissio ei ole saanut riittäviä takeita Ranskan hallitukselta tuomioistuimen päätöksen noudattamisesta, komissio on käynnistänyt Euroopan yhteisöjen perustamissopimuksen 228 artiklan mukaisen menettelyn. Menettelyyn kuuluva virallinen huomautus, jossa Ranskalle annettiin 30 vuorokautta esittää huomautuksensa, lähetettiin 21. maaliskuuta 2002. Ranskan viranomaiset antoivat vastauksen 19. huhtikuuta, ja se on parhaillaan käsiteltävänä. Perustamissopimuksen 228 artiklan 2 kohdassa tarkoitettu kiinteämääräinen hyvitys tai uhkasakko tulee ajankohtaiseksi vasta myöhemmässä vaiheessa: jos kyseinen jäsenvaltio ei toimi komission perustellun lausunnon mukaisesti, komissio saattaa asian tuomioistuimen käsiteltäväksi. Tällaisessa tapauksessa komission on määritettävä sopivaksi katsomansa kiinteämääräisen hyvityksen tai uhkasakon määrä. Lopullinen päätös kiinteämääräisen hyvityksen tai uhkasakon määräämisestä kuuluu tuomioistuimelle.
KIRJALLINEN KYSYMYS E-0697/02

esittäjä(t): Eija-Riitta Korhola (PPE-DE) komissiolle

(14. maaliskuuta 2002)

Aihe: EU:n tavoitteet ILO:n maailmankomissiossa

Maailman työjärjestö ILO on perustanut maailmankomission selvittämään globalisaation, kaupan vapauttamisen ja sosiaalisen kehityksen välisiä kysymyksiä. Luonnollisesti nuo kysymykset ovat tärkeitä myös EU:lle.

Maailmankomission toinen puheenjohtajista on EU:n jäsenvaltiosta, Suomen tasavallan presidentti Tarja Halonen.

Maailmankomission on määrä raportoida työnsä tuloksista maaliskuussa 2003.

Mitkä ovat EU:n tavoitteet maailmankomission työskentelyssä?

Onko tavoitteista ja/tai maailmankomission päätelmistä tarkoitus keskustella Euroopan parlamentin kanssa?

Anna Diamantopouloun komission puolesta antama vastaus

(24. huhtikuuta 2002)

Komissio antaa täyden tukensa Kansainvälisen työjärjestön ILO:n päätökselle perustaa globalisaation sosiaalisia näkökohtia käsittelevä maailmankomissio. Komissio on ilmaissut myös haluavansa osallistua elimen toimintaan.

Maailmankomissio voi auttaa kansainvälistä yhteisöä ymmärtämään paremmin ne monimutkaiset yhteydet, jotka vallitsevat globalisaation, kaupan vapauttamisen, köyhyyden vähentämisen, sosiaalisen kehityksen ja ihmisarvoisen työn johon kuuluvat mm. perustyönormit välillä. Maailmankomissio voisi lisäksi ehdottaa innovatiivisia ja tehokkaita toimintamalleja ja aloitteita, joilla vahvistettaisiin globalisaation sosiaalista ulottuvuutta. Komissio toivoo, että tämä parantaisi kansainvälisen yhteisön kykyä hallita globalisaatiota ja maksimoida sen ja kaupan taloudellinen ja sosiaalinen hyöty. Maailmankomission olisi pyrittävä luomaan kokonaisvaltainen ja kattava toimintamalli kutsumalla toimintaan mukaan myös muita kansainvälisiä organisaatioita, kuten Maailman kauppajärjestö WTO, YK:n kauppa- ja kehityskonferenssi UNCTAD, Maailmanpankki, Kansainvälinen valuuttarahasto IMF jne.

Maailmankomissio toimittaa ILO:lle raportin vuonna 2003. Uusista aloitteista ja toimenpiteistä päättävät ILO:n hallintoneuvosto ja Kansainvälinen työkonferenssi, jotka ovat jäsenvaltioiden edustajista koostuvia kolmikantaelimiä.

Komissio toimii osaltaan aktiivisesti globalisaation sosiaalisen ulottuvuuden hyväksi. Se antoi 18. heinäkuuta 2001 tiedonannon(1) perustyönormien edistämisestä ja työmarkkina- ja sosiaalipolitiikan ohjausjärjestelmän kehittämisestä maailmanlaajuistumisen yhteydessä. Komissio on lisäksi laatinut yritysten sosiaalista vastuuta käsittelevän vihreän kirjan.(2) Molemmat asiakirjat ovat parhaillaan parlamentin käsiteltävinä.

ILO:n kanssa tehtävää yhteistyötä on tiivistetty, ja 14. toukokuuta 2001 komissio ja ILO vahvistivat uuden kirjeenvaihdon, jolla yhteistyötä lujitetaan. Komissio ja ILO käynnistivät korkean tason kokouksessaan 14. helmikuuta 2002 uuden vaiheen yhteistyössään. Siihen kuuluu myös perustyönormeihin, kapasiteetin luomiseen, köyhyyden vähentämiseen, työmarkkinaosapuolten vuoropuheluun, sosiaalisen suojeluun ja ihmisarvoiseen työhön liittyvä tekninen ja kehitysyhteistyö.

(1) KOM(2001) 416 lopullinen.

(2) KOM(2001) 366 lopullinen.
KIRJALLINEN KYSYMYS E-0430/02 esittäjä(t): Konstantinos Hatzidakis (PPE-DE) komissiolle. Kreikan maatalousosuuskunnat pidättävät maanviljelijöiltä laittomasti yhteisön tukea.



Virallinen lehti nro 205 E , 29/08/2002 s. 0138 - 0139



KIRJALLINEN KYSYMYS E-0430/02 esittäjä(t): Konstantinos Hatzidakis (PPE-DE) komissiolle (21. helmikuuta 2002) Aihe: Kreikan maatalousosuuskunnat pidättävät maanviljelijöiltä laittomasti yhteisön tukea Maanviljelijöiden esittämien syytösten ja tähän liittyen yleiselle syyttäjälle esitettyjen maatalousjärjestöjen edustajien syytösten mukaan tietyt Kreikan maatalousosuuskuntien liitot pidättävät laittomasti pakolla osan maanviljelijöille myönnetystä yhteisön tuesta. Komissio on tietoinen asiasta, ja se on vastannut minulle pohtivansa Kreikan haastamista Euroopan yhteisöjen tuomioistuimeen. Uutena tietona nyt lisättäköön, että tietyt maatalousosuuskuntien liitot pakottavat maanviljelijät allekirjoittamaan muka vapaaehtoisesti asiakirjan, jolla he valtuuttavat osuuskunnat pidättämään 25 prosenttia heille myönnetystä tuesta, ja puolestaan niille maanviljelijöille, jotka kieltäytyvät allekirjoittamasta, ei täytetä rahasto- ja kohdeasiakirjoja. Nämä asiakirjat ovat välttämättömiä tuen maksamiseksi. Syytösten mukaan tyypillisiä esimerkkejä tästä ovat Apokoronon ja Sfakian sekä Malemen osuuskuntien liitot Kreetalla. Koska tiettyjen osuuskuntien liittojen käytänteet ovat yhä selvemmin yhteisön lainsäädännön vastaisia, mitä komissio aikoo tehdä asian suhteen? Franz Fischlerin komission puolesta antama vastaus (25. maaliskuuta 2002) Arvoisan parlamentin jäsenen kysymyksessään kuvaama tilanne johtuu maatalousosuuskuntien ja niiden jäsenten välisestä yksityisestä suhteesta. Näin ollen komissio katsoo, että yhteisön lainsäädäntöä ei ole rikottu. Saadakseen lisätietoja arvoisa parlamentin jäsen voi tarkastella komission vastauksia jäsen Alavanosin kirjalliseen kysymykseen E-0128/02(1) ja jäsen Trakatellisin kirjalliseen kysymykseen E-0238/02(2). (1) EYVL C 172 E, 18.7.2002, s. 148. (2) Katso sivu 99.
KIRJALLINEN KYSYMYS E-0189/02 esittäjä(t): Massimo Carraro (PSE) komissiolle. Työlääketiede.



Virallinen lehti nro 205 E , 29/08/2002 s. 0091 - 0091



KIRJALLINEN KYSYMYS E-0189/02 esittäjä(t): Massimo Carraro (PSE) komissiolle (6. helmikuuta 2002) Aihe: Työlääketiede Italian tasavallan senaatti hyväksyi 12. joulukuuta 2001 säädöksen n:o 824, jolla sallitaan 12. marraskuuta 2001 annetun, terveydenhuoltoalan työntekijöitä koskevia kiireellisiä säännöksiä sisältävän asetuksen n:o 402 muuttaminen laiksi. Edellä mainitun säädöksen 1 a pykälässä ulotetaan mahdollisuus toimia työterveyteen ja -turvallisuuteen liittyvissä tehtävissä (toimivaltainen lääkäri) koskemaan ehkäisevän terveydenhuollon, oikeuslääketieteen ja vakuutuslääketieteen asiantuntijoita. Katsooko komissio, että kyseinen laki on selvästi ristiriidassa työterveyttä ja -turvallisuutta koskevien direktiivien kanssa, joissa kyseiset valtuudet myönnetään nimenomaan työlääketieteen asiantuntijoille? Katsooko komissio myös, että ehkäisevän terveydenhuollon, oikeuslääketieteen ja vakuutuslääketieteen asiantuntijat voivat harjoittaa ammattiaan ainoastaan kotimaassaan, koska heidän koulutustaan ei ole tunnustettu Euroopan laajuisesti, toisin kuin on työlääketieteen asiantuntijoiden laita? Ottaen lisäksi huomioon, että ehkäisevän terveydenhuollon ja oikeuslääketieteen asiantuntijoiden koulutuksessa käsitellään vähän työterveyttä ja -turvallisuutta koskevia asioita, katsooko Euroopan komissio, että edellä mainitun 1 a pykälän soveltaminen voisi olla vaarallista työntekijöiden terveyden ja turvallisuuden kannalta? Mitä komissio aikoo tehdä estääkseen yhteisön oikeuden rikkomisen edellä mainitussa asiassa? Anna Diamantopouloun komission puolesta antama vastaus (19. maaliskuuta 2002) Komissiolle toimitettiin äskettäin kantelu, jonka mukaan Italian senaatin asetus N:o 824 on ristiriidassa yhteisön lainsäädännön kanssa. Komissio aikoo tehdä asiaa koskevista säädöksistä yksityiskohtaisen tutkimuksen ja antaa arvoisalle parlamentin jäsenelle täydentävän vastauksen tutkimustuloksista.
KIRJALLINEN KYSYMYS P-1145/02 esittäjä(t): Stavros Xarchakos (PPE-DE) komissiolle. Komission virkamiesten oman äidinkielen käyttämättä jättäminen.



Virallinen lehti nro 205 E , 29/08/2002 s. 0256 - 0257



KIRJALLINEN KYSYMYS P-1145/02 esittäjä(t): Stavros Xarchakos (PPE-DE) komissiolle (16. huhtikuuta 2002) Aihe: Komission virkamiesten oman äidinkielen käyttämättä jättäminen Euroopan parlamentti tarjoaa mahdollisuuden tulkkaukseen kaikille unionin virallisille kielille kaikkien valiokuntakokoustensa aikana. Kuitenkin jotkut Euroopan komission virkamiehet (lähinnä kreikkalaiset ja hollantilaiset), jotka tulevat näihin kokouksiin ja joita pyydetään kertomaan mielipiteensä, käyttävät lähes yksinomaan englantia (ja vähemmässä määrin ranskaa), vaikka he voisivat mainiosti puhua äidinkieltään. Jaetaanko komission yksiköissä jotakin yleiskirjettä, jossa kielletään virkamiehiä käyttämästä äidinkieltään ja määrätään, että heidän on puhuttava ainoastaan englantia ja ranskaa? Kuinka komissio aikoo toimia, jotta jotkut sen virkamiehet ymmärtäisivät, että he voivat käyttää ja että heidän on käytettävä äidinkieltään, sillä se on rikkomattomasti maanosamme monikulttuurisuuteen sidoksissa oleva elementti? Romano Prodin komission puolesta antama vastaus (23. toukokuuta 2002) Komissiossa ei ole jaettu mitään kiertokirjettä, jossa kiellettäisiin komission virkamiehiä käyttämästä äidinkieltään tai velvoitettaisiin heidät käyttämään ainoastaan englantia tai ranskaa. Komissio korostaa ensinnäkin, että Euroopan yhteisöjen virkamiehiin sovellettavien henkilöstösääntöjen 28 artiklan f alakohdan nojalla yksi palvelukseenoton yleisistä edellytyksistä on, että hakijalla on perusteellinen kielitaito yhdessä yhteisön kielessä ja tehtäviensä hoitamiseen riittävä kielitaito toisessa yhteisön kielessä. Säännöksessä ei näin ollen vaadita jonkin tietyn yhteisön kielen taitoa. Komissio haluaa lisäksi muistuttaa, että työjärjestyksensä täytäntöönpanosääntöjen mukaisesti se käyttää käytännössä kolmea kieltä eli englantia, ranskaa ja saksaa. Komissio ei näe mitään objektiivisia syitä velvoittaa virkamiehiään käyttämään jotakin tiettyä kieltä olipa sitten vaikka kyse heidän omasta äidinkielestään ja poiketa näin voimassa olevista säännöistä ja totutuista käytänteistä. Mitä tulee niihin erityistapauksiin, joissa komissio osallistuu parlamentin valiokuntiin, joissa on mahdollista saada tulkkaus kaikkiin unionin virallisiin kieliin, komission virkamiehet voivat valita käyttämänsä kielen. Näin ollen jotkut päättävät esimerkiksi asioiden sujuvuuden varmistamiseksi käyttää kieltä, jolla he ovat käsitelleet kyseistä asiaa. Jotkut taas päättävät keskustelun teknisen luonteen vuoksi käyttää kieltä, jota useimmat läsnäolijat osaavat, jotta heistä suurin osa voisi seurata käsittelyä suoraan.